OČKO  5/2019  - máj
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS Nitra, Nedbalova 540/17, 949 11 Nitra 
0911/328 921, 0911/328922, hovoriaciweb@gmail.com

O b s a h
Ideme opäť do stonožky ..................................................	1
Stretnutie s Ľubošom Černákom........................................2
Hlavolamy – výstava i turnaj ..............................................2
Dve súťaže pre „Braillistov“.................................................3
Napíšte nám svoju veselú príhodu .....................................4
Súbor Očko prerušuje svoju činnosť...................................4
Zapojte sa do klubových aktivít............................................4

Ideme opäť do stonožky
Prezentujeme sa zábavným spôsobom, pobavíme deti a to výchovne.  V sobotu 11. mája po obede sa v parku na Sihoti uskutoční Míľa pre mamu. My ju prejdeme tak, ako predvlani – vlani nás zásluhou búrky išlo len 5, ale predvlani to bola paráda, členovia Očka v červených klobúčikoch ostatní v úniových tričkách. Pôjdeme spôsobom Slepej stonožky, čiže ako vláčik resp. reťaz tak, že pôjde 50 ľudí (100 nôh) za sebou s klapkami na očiach, každý sa bude jednou rukou držať za plece človeka pred sebou. Prvý z nás bude mať bielu palicu a pôjde pred ním vidiaci navádzač. Aj pozdĺž stonožky budú kráčať vidiaci dobrovoľníci, ktorí budú pomáhať stonožke v zákrutách, alebo keď by sa naša reťaz náhodou pretrhla. Registrácia je o 15:00 hod. pri pódiu, ktoré sa nachádza v blízkosti zimného štadióna. Štart je o 16:00 hod. My tam budeme mať svoje osobitné zhromaždisko v bezprostrednej blízkosti. Predbežne evidovať záujemcov budeme na členskej schôdzi v Nitre. Pokiaľ na schôdzi nebudete a chcete sa pridať, budeme radi a... priveďte rodiny i priateľov
Klapky na oči máme, môžete si však priniesť svoju šatku. Uvidíte, bude to stáť za to.

Stretnutie s Ľubošom Černákom
Pozývame všetkých milovníkov populárnej hudby na stretnutie so zástupcom programového riaditeľa RTVS,  hudobným redaktorom, renomovaným dídžejom a hudobným manažérom Ľubošom Černákom, ktoré sa uskutoční v sobotu 11. mája 2019 o 10:00 hod. v spoločenskej miestnosti SINA Nitra n.o. Náš hosť nám porozpráva o rozhlasovej práci a svete hudby.  
Aby nám po besede do stonožky rýchlejšie ubehol čas, môžeme si zahrať napr. Ruské kolky a potom, kto chce, hurá do parku. Pretože ide o exkluzívneho hosťa, chceme pozvať aj verejnosť, aj keď nepredpokladáme masovú účasť, viacmenej len hudobných labužníkov.  

Hlavolamy – výstava i turnaj
Najväčšiu zbierku hlavolamov na Slovensku (cca 250 kusov, prístupných hmatom, nemožno však skladať) si môžete prezrieť v sobotu 4. mája medzi 9:00 a 16:00 v rámci University Open 2019 na Fakulte ekonomiky a manažmentu SPU v Nitre Tr. A. Hlinku 2, poslucháreň AS-31. Okrem výstavy sa môžete prihlási aj do turnaja v skladaní hlavolamov. Program:
9:00 Otvorenie + registrácia
9:30 Pyraminx
10:30 Mirror cube (vidiaci / nevidiaci)
Prestávka
12:00 Rubik 2x2x2x2 
13:00 Rubik 3x3x3x3 
15:00 FINÁLE
 Prvé tri miesta v každej kategórii budú odmenené cenami a najrýchlejšie časy budú zapísané v Knihe slovenských rekordov. Zápisné pre účastníkov turnaja je 5€, pre verejnosť je vstup voľný.
Prihlášku môžete vyplniť on-line:
https://docs.google.com/forms/d/1morKQLgz2kE9Yh5BBM8tvv5ZBS1QIkBQPYWc3A8oRik/viewform?fbclid=IwAR24EeBRF75Iy_DBZUzkPz-dEoYiqDrpj5EeI8d2a-elb5O-I54kuaYO-JQ&edit_requested=true
Organizátorom akcie je doktorand Ing. Lukáš Both. 

Dve súťaže pre „Braillistov“
Tou prvou je Braillovská olympiáda 2019, ktorú  vyhlásila ÚNSS. Nadväzuje na premiéru súťaže v roku 2017. Súťažiť sa bude v čítaní a písaní Braillovho písma, v korektúre textu a tiež disciplíne nazvanej Lekáreň. Pred jesenným finále sa uskutočnia 4 kvalifikačné kolá a to v sobotu 25. mája v Košiciach, v stredu 5. júna v Banskej Bystrici, v piatok 21. júna v Martine. My sa spoločne vydáme do Trnavy, kde bude regionálne kolo 28.6.2019. Prihlásiť sa dá cez stránku www.unss.sk on-line, prihláška sa dá aj stiahnuť, vytlačiť a poslať poštou. V rámci poradenských dní Vám s tým pracovníčky KS ÚNSS rady pomôžu.	
Tou druhou je celoeurópska súťaž Braillovských esejí, ktorú organizuje  Európska únia nevidiacich. Písať je možno na viacero tém o úlohe Braillovho písma v živote zrakovo postihnutých ľudí. Pri písaní je možné využiť rôzne formy – úvaha, príbeh, list, báseň či interview. Sponzorom je japonská spoločnosť Onkyo Corporation a Braille Mainichi, s peňažnými cenami pre víťazov vo výške 2 000, 1 000 alebo 500 US dolárov. Viete, že za 11 rokov súťaže už takéto ceny (aj keď tá prvá nám ešte chýba) už trikrát doputovali na Slovensko a jedna dokonca do Nitry? Uzávierka súťaže je 10. mája 2017 na adrese Úrad ÚNSS, Sekulská 1, 
842 50 Bratislava. Viac na www.unss.sk alebo v Dúhovke. 

Napíšte nám svoju veselú príhodu
Presne pred rokom sme uverejnili výzvu, ktorú opakujeme v plnom znení, pretože nestratila nič na aktuálnosti. 
Napíšte nám príhodu, ktorú zapríčinilo vaše nevidenie či slabozrakosť. V časopise Dúhovka (v jednom zväzku s Dúhou) prebieha súťaž, do ktorej môžete poslať svoj príspevok a tiež zahlasovať o ten najvtipnejší. V 2. čísle Dúhovky je uverejnených prvých 5 príhod – ako hovoríme „Slepeckých trapasov“. Vylosovaný hlasujúci získa cenu. Hlasovať alebo posielať môžete mailom na adresu duha@unss.sk alebo písomne na adresu: ÚNSS, Sekulská 1, 842 50 Bratislava.

Súbor Očko prerušuje svoju činnosť
Zapríčinili to zdravotné dôvody šéfky súboru, tak skoré uzdravenie prajeme všetci!!! 

Zapojte sa do klubových aktivít v SINA Nitra, n.o.
Skúšky skupiny RADOSŤ - Každý pondelok o 9:30 h.
Tvorivé dielne krúžku RADKA - Každý štvrtok o 9:30 h. 
Tréningy aplikovaného stolného tenisu – piatky nepravidelne 
Očko 5/2019 – spracoval Josef Zbranek